  Майя Бывальцева Элькунын «Удмуртиысь устоосыз муниципал ӵектосъёс» вожвылъяськон улсын ӵектосъёсты утён кутскиз. Со сярысь 29-тӥ куартолэзе улосвыл тӧролэн но кивалтэтлэн пресс-службазы ивортэ. Вожвылъяськон 2001-тӥ арысен ортчытъяське. Солэн ужпумез – интыосысь кичӧлтонъёсты азинтон но калыклэсь улон-вылонзэ умоятон понна устоосызлы муниципал ӵектосъёслы коньдонэн юрттон Туэ конкурсэ 74 муниципал кылдытэтъёс пырисько. Соос пӧртэм ӵектосъёс дасязы: волонтёр движениез азинтон, арлыдоосты вотэсын ужаны дышетон, выль мер интывылъёс кылдытон, Быдӟым Атыкай ожын быремъёслы синпелетъёсты тупатъян но котырзэс умоятон но трос мукет. Таяз арын ӵектосъёсты утён видеогерӟет амалэн радъяськоз. Дунъясьёслэн ӧриязы Удмуртиысь кун тӧрлык ёзэсъёслэн, мер огазеяськонъёслэн ыстэм муртъёссы, тодосчиос пыро. Вожвылъяськонлы йылпумъянъёсъя вормись ӵектосъёс куспазы 14 миллион манетэз люкозы 2019-тӥ арын ӵектосъёслы юрттон вылысь элькунлэн коньдэтысьтыз озьы ик 14 миллион манет висъязы. Соосты улонэ пыӵатон дыръя предприятиос, ужбергатӥсьёс, калык чотын, мукет вожвылъяськонъёсы пыриськыса, эшшо 215 миллион манет ватсаны луиз. Со коньдонэн 45 ӵектосъёсты улонэ пыӵатӥзы. Муниципал кылдытэтъёс ивортэмъя, кылем арын быдэстэм ӵектосъёслэсь 700 сюрслэсь трос адями пайда басьтӥз.  Тодэ вайытом, Удмуртиысь 30 фермеръёс ужзэс азинтыны грант басьтон понна нюръяськозы. Тегъёс: Мерлык Ижкар Удмуртия вожвылъяськон коньдон 100ар  